**קול קורא לחברותא בלימודי תרבות:**

**המדריך לטכנולוג המתחיל: חברה בתרבות הדיגיטלית**

העולם סביבנו מוקף בטכנולוגיה- חלקה גלויה, וחלקה סמויה. ככל שההתפתחויות הטכנולוגיות מתקדמות קשה יותר להתנתק ולהימנע מהן, והן משפיעות ומעצבות את חיינו ואת הסביבה שלנו.

רובנו משתמשים בתוצרי המדיה החדשה בכל יום ביומו, בין אם אנחנו משתמשים ברשתות חברתיות כמו פייסבוק או ווצאפ, ובין אם אנחנו רואים סרטון ויראלי ביוטיוב. אנחנו מגיבים לפוסטים ויראליים, משתפים אותם ומפיצים אותם, אך רובנו לא מקדישים לכך מחשבה יתרה – הקלות שבה ניתן לעשות זאת לעיתים מנטרלת את התהליך המחשבתי הביקורתי.

עולם חדש נפרש לרגלינו, אך האם אנו יודעים כיצד לפרש אותו ואת השפעתו על התרבות שבה אנו חיים? קורס זה ינסה לחקור כיצד המדיה החדשה משפיעה ומשנה תחומי תרבות שונים. כיצד הזהות האישית עברה טרנספורמציה? מהו ההון החברתי החדש? כיצד הפוליטיקה עושה שימוש במדיה הדיגיטלית החדשה? מהן הסכנות הטמונות ברשת? בקורס זה ננסה לענות יחדיו של שאלות אלה.

אם נושאים אלו מדברים אליכם וחולפים בראשכם מדי פעם, או אם אתם עוסקים בטכנולוגיה על היבטיה השונים- נשמח שתצרפו אלינו למפגשי חברותא בנושא תרבות דיגיטלית. הקורס יועבר במתכונת גמישה ואינטראקטיבית שבמסגרתה תוכלו גם אתם להעלות רעיונות שונים למערכי שיעור.

**מטרת החברותא**

* יצירת שיח אקדמי-שיתופי ואינטראקטיבי אשר מציג אלמנטים דיגיטליים אותם אנו פוגשים יום יום, תוך כדי בחינתם מול תיאוריות תרבותיות.
* חשיפה לדיגיטציה חדשה ומתקדמת ולטכנולוגיות עתידניות בניסיון להבין כיצד הם יכולים להשפיע על חיינו, וכיצד ניתן לתעל אותם לשימושים חיוביים.

**נושאים פוטנציאלים לחברותא**

**הנושאים הסופיים שיכללו בתכנית הקורס תלויים בדירוג הנושאים ע"י המשתתפים בטופס הרישום:** [**bit.ly/1JcbWZb**](bit.ly/1JcbWZb)

**נתפס ברשת** בשיעור זה נעסוק במיומנויות המאה ה-21 הנדרשות כגון חדשנות ויצירתיות, storytelling. כיצד מעבירים את המסר כאשר יש הצפת מידע ומסרים.

**מי אני? – זהות בתרבות הדיגיטלית** בשיעור זה נעסוק בהבניה מחודשת של זהות אישית דרך תוצרים דיגיטליים כגון פרופילים ברשתות חברתיות, אווטרים, סלפי וצילום תלת מימדי. ננסה לבחון האם קיים פער בין הפרופיל שלי ברשת לבין מי שאני במציאות, ונבדוק את השפעתו של פער זה על חיינו.

**בריונות ברשת** בשיעור זה נעסוק בהיבטים השלילים של המדיה הדיגיטלית החדשה כגון תופעת השיימינג וגילויי בריונות ברשת.

**עידן של שיתוף** בשיעור זה נחקור את מושג השיתוף ברשת, תוך כדי התמקדות בתצורתם של מבנים ויראליים. ננסה להבין כיצד ומדוע תכנים מסוימים הופכים ויראליים, ואילו אחרים לא. מדוע פלטפורמות מסוימות מצליחות יותר בחברות מסוימות ואחרות לא.

**Yes We Can** בשיעור זה ננסה להבין כיצד השתנתה הפוליטיקה בעקבות כניסתם של עזרים דיגיטליים חדשים, וכיצד השתנה הליך הבחירות והמרוץ הפוליטי. נדון במהות הקשר החדש בין המתמודדים לבוחרים, בתפיסת ה"מנצח" החדשה ובמידת החשיפה למועמדים במהלכה של מערכת בחירות.

**טכנולוגיה למען חברה מונגשת** אנשים עם מוגבלות חווים מדי יום חוסר שוויון לעומת אנשים ללא מוגבלות. בשיעור זה ננסה לענות על השאלה- מה תפקידה של הטכנולוגיה בעולמם והאם היא מקלה ומקדמת או יוצרת פערים נוספים.

**אדם ומכונה** IOT (Internet of things) הוא כיצד הטכנולוגיה מוטמעת בסביבה הפיזית שלנו ומשתפת נתונים לעיתים מבלי שנהיה מודעים לכך. בשיעור זה נתמקד בסוגיות שעולות כתוצאה   
מה-IOT. ננסה להבין כיצד הטכנולוגיה סביבנו משפיעה על האופן שאנו מתנהלים ונדבר על סוגיית הפרטיות.

**סכנות ברשת: דארק-נט ופישינג** בשיעור זה ננסה לעמוד על טיבו של הצד האפל של הרשת, כאשר שיעור זה יתמקד בשני מישורים. המישור הראשון יעסוק בתופעת ה"פישינג". מושג זה מכוון הן לזהות אינטרנטית מזוייפת, והן לדרכי הפצה של וירוסים או אתרי דמה המנסים "לדוג" את הפרטים האישיים שלנו. במישור השני נעסוק ב"רשת האפלה", ה- Dark-Net ובאופן שבו היא מאפשרת קנייה ומכירה של כלי נשק, סמים, ואף בני אדם.

**סביבות עבודה במאה ה-21** סביבות העבודה במאה ה-21 השתנו לחלוטין הן מבחינת המיומנויות הנדרשות כגון חדשנות ויצירתיות (אותן ציינו בשיעורים קודמים) והן מבחינת הסביבה הפיזית של העבודה- Hub, WeWork, האקתונים והן מבחינת ייעול העבודה.

**חי בסרט** סרטונים הם כבר לא "רק" סרטונים - העולם הוויזואלי עובר שינויים מתמידים, והיום אנו ממש נמצאים בתקופה קריטית בה יותר ויותר סרטונים הופכים להיות סרטונים של 360 מעלות על מנת להכניס אותנו למציאות של עולם ווירטואלי. נחשוף את המנגנון הכלכלי העומד מאחורי סרטונים אלה, כיצד ניתן למשוך אנשים לסרטונים על ידי מישחוק ואלמנטים משחקיים היוצרים מוטיבציה וכיצד השתנו הרגלי הצפייה שלנו.